# Taitaja2025-tapahtuma kerää yhteen huippuosaajat

Taitaja2025-tapahtuma järjestetään Turussa 5.–8.5.2025. Tapahtuma kerää yhteen maan huippuosaajat kisaamaan ammattitaidon Suomen mestaruuksista. Tapahtumapaikkana toimii Turun Messukeskus, Gatorade Center, Turun AKK ja niitä ympäröivät piha-alueet.

Ammattitaidon SM-kilpailun finaalissa kilpailee noin 450 opiskelijaa eri ammattialoilta. Lajeja on 48, ja niistä viisi on erityistä tukea tarvitseville opiskelijoille tarkoitettuja TaitajaPLUS-lajeja. Taitaja2025-tapahtuman yhteydessä kilpaillaan lisäksi yläkoululaisten Taitaja9-kilpailun finaali.

## Taitaja2025 on maksuton tapahtuma

Taitaja2025-tapahtuma on kaikille avoin ja maksuton, ja siihen odotetaan jopa 70 000 kävijää. Katsottavaa ja koettavaa löytyy kaiken ikäisille. Taitaja2025-tapahtumassa vierailijat pääsevät näkemään tulevaisuuden ammattilaiset tiukoissa kilpailuissa ja ammatillisen opetuksen kirjon laajuuden. Yleisö voi testata omaa osaamistaan eri lajeissa Klaaraaks sää -pisteillä tai kokeilemalla erilaisia simulaattoreita.

Gatorade Centerissä järjestettävissä avajaisissa ja päättäjäisissä myös suuri yleisö pääsee jännittämään ja juhlistamaan kilpailijoiden suorituksia Taitaja-viikolla 5.-8.5.2025. Osana tapahtumaa järjestetään myös kaksi seminaaria ja paljon oheistapahtumia Kumppanustorilla, Tapahtumatorilla ja Turvallisuustorilla.